WORLD พร้อมรีซูมเทรด mai หลังฐานะการเงินแกร่ง มีกำไรต่อเนื่อง 3 ปี
WORLD ยื่นคำขอกลับเข้ามาเทรดในตลาด mai หลังลุยฟื้นกิจการฐานะการเงินแกร่ง เนื่องจากมีกำไรต่อเนื่อง 3 ปีติด และตามคุณสมบัติที่ตลาดหลักทรัพย์ฯกำหนด ทั้งในส่วนของผู้ถือหุ้น (ภายหลังปรับปรุงความเห็นผู้สอบบัญชี) ไม่ต่ำกว่า 50 ลบ.
WORLD ยื่นคำขอกลับเข้ามาเทรดในตลาด mai หลังลุยฟื้นกิจการฐานะการเงินแกร่ง เนื่องจากมีกำไรต่อเนื่อง 3 ปีติด และตามคุณสมบัติที่ตลาดหลักทรัพย์ฯกำหนด ทั้งในส่วนของผู้ถือหุ้น (ภายหลังปรับปรุงความเห็นผู้สอบบัญชี) ไม่ต่ำกว่า 50 ลบ.
15 มี.ค. 2565

รศ.ดร.จิรศักดิ์ จิยะจันทน์ ประธานเจ้าหน้าที่บริหารบริษัท เวิลด์ คอร์ปอเรชั่น จำกัด (มหาชน) หรือ WORLD เปิดเผยว่า ตามที่บริษัทฯ ได้ยื่นคำขอพ้นเหตุเพิกถอนและกลับมาซื้อขายในตลาดหลักทรัพย์เอ็ม เอ ไอ เมื่อวันที่ 12 ตุลาคม พ.ศ. 2564 และทางตลาดหลักทรัพย์ฯ ได้แจ้งการรับพิจารณาคำขอพ้นเหตุเพิกถอนและกลับมาซื้อขายในตลาดหลักทรัพย์ฯ เมื่อวันที่ 12 พฤศจิกายน พ.ศ.2564 โดยบริษัทฯ อยู่ภายใต้การบริหารงานจัดการของผู้บริหารส่วนใหญ่กลุ่มเดียวกันมาอย่างต่อเนื่องเป็นระยะเวลา 6 ปี ตั้งแต่เริ่มธุรกิจมีรายได้จากธุรกิจอสังหาริมทรัพย์ในปี 2558 ขณะที่ผลการดำเนินงานย้อนหลังตั้งแต่ปี 2562-2564 มีกำสุทธิต่อเนื่อง โดยในปี 2562 มีกำไรสุทธิ 57.22 ล้านบาท ปี 2563 กำไรสุทธิ 33.80 ล้านบาท และปี 2564 กำไรสุทธิ 37.34 ล้านบาท
โดยที่ผ่านมาทีมผู้บริหารชุดใหม่ของบริษัทฯ มีความมุ่งมั่นพลิกฟื้นธุรกิจของบริษัทฯ ให้กลับมาแข็งแกร่ง เพื่อกลับเข้ามาเทรดในตลาดหลักทรัพย์ฯ อีกครั้ง ตามคุณสมบัติที่ตลาดหลักทรัพย์ฯ กำหนด ทั้งในส่วนของผู้ถือหุ้น (ภายหลังปรับปรุงความเห็นผู้สอบบัญชี) ไม่ต่ำกว่า 50 ล้านบาท ณ วันที่ 31 ธันวาคม 2563 ของบริษัทฯ โดยมีส่วนของผู้ถือหุ้นของบริษัทใหญ่จำนวน 1,851.22 ล้านบาท และ ณ วันที่ 31 ธันวาคม 2564 มีจำนวน 1,888.56 ล้านบาท ทั้งนี้บริษัทฯ มีกำไรสุทธิจากการดำเนินงานตามปกติที่เกิดจากธุรกิจหลักภายใต้การจัดการของผู้บริหารส่วนใหญ่กลุ่มเดียวกันมาอย่างต่อเนื่องไม่น้อยกว่า 1 ปี โดยมีกำไรสุทธิไม่น้อยกว่า 10 ล้านบาท และมีกำไรสุทธิในงวดสะสมก่อนยื่นคำขอ
ขณะที่ผลการดำเนินงานสิ้นสุดวันที่ 31 ธันวาคม 2564 บริษัทฯ มีกำไรสุทธิจากการดำเนินงานต่อเนื่องในส่วนของบริษัทใหญ่ 37.34 ล้านบาท และมีกำไรสุทธิจากการดำเนินงานปกติในส่วนของบริษัทใหญ่จำนวน 13.27 ล้านบาท บริษัทฯ มีรายได้รวมจำนวน 1,299.57 ล้านบาท ซึ่งรายได้ส่วนใหญ่มาจากโครงการนิคมอุตสาหกรรมภายใต้การดำเนินงานของบริษัทย่อยแห่งหนึ่งจำนวน 1,241.53 ล้านบาท และเมื่อเปรียบเทียบกับงวดเดียวกันของปีก่อนพบว่ารายได้เพิ่มขึ้นจำนวน 1,044.38 ล้านบาท คิดเป็นร้อยละ 529.72 เนื่องจากปีก่อนมีพื้นที่ขายในโซนอุตสาหกรรมน้อยกว่าปีนี้ค่อนข้างมากทำให้รายได้น้อยกว่าปีนี้ที่มีการโอนกรรมสิทธิ์ในที่ดินในนิคมอุตสาหกรรม คิดเป็นร้อยละ 79 ของพื้นที่ในโซนอุตสาหกรรม
นอกจากนี้กลุ่มบริษัทดำเนินธุรกิจหลักเกี่ยวกับการลงทุนในธุรกิจพัฒนาอสังหาริมทรัพย์ และธุรกิจที่เกี่ยวเนื่อง โดยแบ่งกลุ่มผลิตภัณฑ์ออกเป็น 4 กลุ่ม ดังนี้ 1.โครงการพัฒนาที่อยู่อาศัยในรูปแบบของที่ดินเปล่า บ้าน วิลล่า คอนโดมิเนียม โรงแรม เพื่อจำหน่ายและให้เช่า รวมถึงการให้บริการในการบริหารนิติบุคคลหรือที่เกี่ยวข้องกับการพัฒนาโครงการที่อยู่อาศัย 2.โครงการพัฒนานิคมอุตสาหกรรมในรูปแบบของที่ดินเปล่า โกดังสินค้า โรงงาน อาคารสำนักงาน อาคารพาณิชย์ เพื่อจำหน่าย และให้เช่า รวมถึงการให้บริการด้านสาธารณูปโภค พลังงาน ที่เกี่ยวข้องกับนิคมอุตสาหกรรม 3.ธุรกิจรับเหมาก่อสร้าง และ 4.ธุรกิจโรงพยาบาลและบริการด้านสุขภาพ จำหน่ายเครื่องมือแพทย์ (ยังไม่ก่อให้เกิดรายได้)